Diari Oficial de la Generalitat Valenciana


Sumari del DOGV 7712, del 04-02-2016 (2016/505)

RESOLUCIÓ de 8 de gener de 2016, del president del Consell Valencià de Cultura, per la qual es convoquen el Concurs Literari i el Concurs d'Il.lustració sobre les Migracions Humanes i la Crisi Migratòria.
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7712

Data del DOGV
:   04-02-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/505


Data del document
:   08-01-2016

Organisme emissor
:   Consell Valencià de Cultura

Tipus de document
:   Resolució

Descriptors 

:   * distinció honorífica

RESOLUCIÓ de 8 de gener de 2016, del president del Consell Valencià de Cultura, per la qual es convoquen el Concurs Literari i el Concurs d'Il.lustració sobre les Migracions Humanes i la Crisi Migratòria. [2016/505]  
El Consell Valencià de Cultura ha reflexionat des de fa anys sobre els processos migratoris, la situació dels immigrants fora dels seus països d'origen i la influència que les persones procedents d'altres cultures poden produir en la pròpia.  
Els desplaçaments de poblacions constituïxen un fenomen inherent a la condició humana que ha adoptat diferents formes al llarg de la prehistòria i de la història, i ha contribuït a la consolidació i la supervivència dels pobles des dels seus orígens i a l'exploració, la colonització i el desenvolupament de nous territoris. Molts d'eixos desplaçaments han propiciat trobades conflictives entre els habitants ja establits i els nouvinguts.  
Els desplaçaments de persones i poblacions tenen lloc habitualment per motius econòmics, demogràfics i geogràfics. No obstant això, en els últims temps les guerres, les persecucions i les violacions massives dels drets humans que tenen lloc en diversos països d'Àfrica i de l'Orient Mitjà han incrementat de manera molt notable el nombre de refugiats, sol·licitants d'asil i migrants de tipus polític. Altres factors que impulsen les poblacions a abandonar els seus llocs de residència són la pobresa, la fam i el canvi climàtic. L'actual crisi migratòria a Europa s'ha definit com una crisi de refugiats, i no sols un fenomen migratori.  
  
A Espanya, i segons fonts de l'Instituto Nacional de Estadística (INE), a partir de dades del Padró Municipal, on se sumen des dels immigrants nacionalitzats fins als estrangers empadronats, en 2014 la població d'origen forà representava el 10,7 % d'una població total registrada de 46,7 milions de persones, és a dir un poc més de cinc milions. La província d'Alacant és la de major percentatge d'immigrants, amb uns quants municipis de més de 10.000 habitants en els quals hi ha més persones d'origen estranger que nacionals.  
  
La majoria dels immigrants que arriben al nostre país vénen d'Iberoamèrica. Els seguixen els procedents de la Unió Europea i del nord d'Àfrica. A gran distància es troben els estrangers provinents de l'Europa no comunitària, l'Àfrica subsahariana, l'Extrem Orient, el Subcontinent Indi i altres regions.  
L'any 2015, la crisi migratòria i humanitària es va aguditzar per l'èxode de milers de migrants que posen les seues vides en perill per a passar el Mediterrani a bord d'embarcacions precàries, en condicions perilloses o degradants, propiciades per les xarxes delictives transnacionals de tràfic il·lícit d'immigrants i de tracta de persones. En abril, cinc embarcacions que transportaven migrants a Europa es van afonar en diversos incidents en el mar, amb una xifra de morts estimada en unes 1.200 persones. Els naufragis van tindre lloc en un context de conflictes en curs en uns quants països del nord d'Àfrica i de l'Orient Mitjà.  
El passat setembre, el Consell de la Unió Europea va convocar una reunió extraordinària dels ministres de Justícia i Interior dels 28 estats membres, en la qual es va destacar que la situació migratòria «ha adquirit recentment proporcions sense precedents». Mentre els estats discutixen les xifres de refugiats que ha d'acceptar cada país, els protagonistes viuen situacions dramàtiques, d'exclusió i maltractament, que tots hem vist en els mitjans d'informació i conservem en la memòria.  
  
Un element fonamental en les relacions entre cultures és el grau d'acceptació d'un conjunt de codis de conducta basats en el reconeixement d'uns drets humans bàsics, que són fruit del progrés de la civilització i de les convencions acordades entre els pobles. La secularització creixent de les societats occidentals porta a insistir en les diferències que es generen en este camp dels drets humans, i en particular els relatius als drets de les dones, més que en les diferències ideològiques d'un altre tipus que en èpoques passades, o en l'actualitat en altres llocs, van arribar a provocar conflictes armats.  
  
Convindria que els pobles receptors d'immigrants aconseguiren el reconeixement d'eixos drets pactats i la consegüent acceptació de les normes de conducta corresponents per part dels nous habitants, per a evitar l'aflorament d'uns processos d'exclusió que poden produir crispació i tensió social.  
En vista de la transcendència del tema, el Consell Valencià de Cultura convoca dos concursos, un de creació literària i un altre de dibuix, sobre les migracions humanes i l'actual crisi dels refugiats. La iniciativa pretén sensibilitzar els jóvens, despertar la seua vocació humanitària i fomentar la seua capacitat creativa, per tal de convertir-los no sols en receptors, sinó també en portaveus d'un objectiu comú, que només s'aconseguirà amb la col·laboració de tots: cridar l'atenció sobre la necessitat de dissenyar, entre països, societats i institucions, unes polítiques actives de formació i d'enriquiment cultural de tots els components de la nostra societat, receptors i immigrants, que ens ajuden a conviure en tolerància.  
Com en edicions anteriors, el Consell Valencià de Cultura promourà l'exposició pública de les obres presentades.  
  
València, 8 de gener de 2016.- El president: Santiago Grisolía.  
  
  
ANNEX I  
Bases per a la concessió del Concurs literari i del Concurs d'Il·lustració sobre les Migracions Humanes i la Crisi Migratòria  
  
Bases generals  
1) Podran prendre part en el concurs tots els alumnes dels centres públics, concertats i privats de la Comunitat Valenciana, que estiguen cursant estudis d'ESO, FP o Batxillerat.  
2) Els centres docents reuniran tots els treballs presentats pels seus alumnes i els enviaran, abans del 31 de març de 2016, a la següent adreça:  
  
CONSELL VALENCIÀ DE CULTURA  
Per al Concurs sobre les migracions i la crisi dels refugiats  
Palau de Forcalló  
Carrer del Museu, núm. 3.  
46958 VALÈNCIA  
  
No s'admetran enviaments per correu electrònic.  
3) Un jurat nomenat pel Consell Valencià de Cultura seleccionarà un treball per cada curs d'ESO i de Batxillerat-FP, tant en la modalitat literària com en la de dibuix.  
4) Els treballs premiats, i també els que el jurat considere especialment, passaran a ser propietat del Consell Valencià de Cultura, el qual podrà publicar-los i exposar-los, amb menció expressa del nom dels seus autors i dels centres als quals pertanyen.  
5) A l'autor de cada treball premiat se li concedirà un Premi consistent en material escolar per valor de cinc-cents euros (500,00 ?), una medalla commemorativa i un diploma del Consell Valencià de Cultura. Els finalistes rebran una medalla commemorativa, un diploma i un lot de llibres.  
6) Als quatre centres docents que hagen aconseguit el nombre més gran de seleccionats, dos per nivell i dos per especialitat (ESO literari, ESO dibuix, Batxillerat-FP literari i Batxillerat-FP dibuix), se'ls obsequiarà amb material docent per valor de mil euros (1.000 ?), una medalla commemorativa i un diploma del Consell Valencià de Cultura.  
  
7) Els centres docents podran iniciar el procés de realització i enviament dels treballs des del moment de la publicació de la convocatòria. Com s'indica en la base 2, la data límit de recepció dels treballs en la seu del Consell Valencià de Cultura és el 20 d'abril.  
8) El veredicte del jurat es farà públic en el transcurs d'un acte en la seu del Consell Valencià de Cultura, en el qual es procedirà al lliurament dels premis. L'acte tindrà lloc entorn del 15 de maig de 2016. El Consell Valencià de Cultura es reserva la possibilitat de modificar-ne la data de celebració.  
9) Els treballs no premiats podran ser retirats en un termini de tres mesos.  
10) La participació en el concurs implica el coneixement i l'acceptació íntegra de les bases.  
  
  
Bases del Concurs literari  
1) Els textos presentats hauran de ser inèdits. Hauran d'estar escrits en qualsevol dels dos idiomes oficials de la Comunitat Valenciana, i tractaran el tema de les migracions humanes i l'actual crisi dels refugiats des de l'òptica de l'autor.  
2) Cada alumne presentarà un sol text, en el gènere literari que preferisca: narrativa, poesia, assaig, etc., amb la condició que no excedisca de set (7) folis.  
3) En cada text ha de constar, en lloc ben visible, el nom de l'autor o autora, el curs i el nivell als quals pertany, i el centre docent.  
  
Bases del Concurs de dibuix  
1) Les obres presentades hauran de ser originals i inèdites, i tractaran el tema de les migracions humanes i l'actual crisi dels refugiats des de l'òptica de l'autor.  
2) Cada alumne presentarà una sola obra, en format A-4 i suport Guarro-Geler o semblant. Les obres podran presentar-se en color o en blanc i negre, i en qualsevol tècnica. És aconsellable, no obstant això, evitar tècniques poc estables, com el pastel i les ceres. Si s'utilitza el collage, s'evitaran els materials que puguen desprendre's del suport i l'ús d'imatges que no siguen originals.  
3) Cada obra portarà un lema. En l'angle superior dret de la part posterior de l'obra es faran constar en lletres majúscules el nom de l'autor o autora, el curs i el nivell als quals pertany, i el centre docent.  
  
4) Tenint en compte la possibilitat que les obres d'interés siguen publicades, convé no utilitzar tintes plata, or i altres que no estiguen dins de la gamma normalitzada.  
5) El Consell Valencià de Cultura considerarà la possibilitat de triar una de les obres premiades, independentment del nivell al qual corresponga, i publicar-la en cartells o en fullets. En tal cas, en el cartell o fullet constaran les dades de l'alumne i del centre escolar al qual pertany.